Abon

Abon nyaéta salah sahiji kadaharan has Indonésia. Abon mangrupa kadaharan nu bahan dasarna tina daging. Abon biasana warnana semu coklat atawa coklat kolot. Abon téh saperti serat daging, ku sabab abon dijieunna tina daging nu digaringkeun. ku sabab abon mah garing, jadi awét nepi ka mangbulan-bulan gé mun disimpen diwadah nu rékép mah. Salian ti bahan dasarna daging, aya ogé nu bahan dasarna téh tina daging hayam, domba, babi, jeung lauk, saperti lauk lélé, tuna, jeung belut. Aya ogé abon tina daging munding, tapi kiwari mah geus jarang, ku sabab daging munding téh kiwari mah langka dipasaran. Abon biasana dipaké keur deungeun sangu, palengkep bubur, eusian lemper atawa pastel.

Di Indonésia, daérah nu sok nyieunan abon sapi téh biasana mah di Boyolali, Solo, Salatiga, jeung sabudeureunana. Sadengkeun abon babi mah biasana diproduksi di Bali, abon tina bahan dasar lauk biasana diproduksi di wewengkon nu deukeut ka laut atawa basisir, saperti Makassar, jeung Pangandaran. Biasana abon téh dijual ditempat oleh-oleh.

Cara nyieun 
Pikeun nyieun abon, sadiakeun bahan-bahan, kayaning daging sapi (mun rék nyieun abon sapi), bungbu-bungbu saperti katuncar, gula beureum, uyah, bawang bodas, jsb. Keureutan daging sapi, bungbuan ku uyah jeung kécap, tuluy kulubkeun nepi ka ngagolak jeung serat-serat dagingna marisah, suwiran mun sakirana aya nu acan misah. Geus kitu tuluy garingkeun ku cara dipoé handapeun panon poé atawa di ovén. Sanggeus éta, daging meunang moé téh disangray dikatél nu gedé sabari ditutuan nepi ka serat dagingna saperti benang. Sabari disangrai, abuskeun bungbu-bungbu nu meunang ngalemeskeun, tuluy digalokeun nepi ka garing.

Rujukan 

Kadaharan
Olahan daging
Kadaharan Indonésia
Kadaharan anu diawétkeun